P r e d k l a d a c i a    s p r á v a

	Návrh zákona, ktorým sa mení a dopĺňa zákon Národnej rady Slovenskej republiky č. 1/1993 Z.z. o Zbierke zákonov Slovenskej republiky v znení neskorších predpisov bol vypracovaný v zmysle uznesenia vlády č. 342 z 19. apríla 2001, ktorým bol schválený doplnok k Plánu legislatívnych úloh vlády SR na rok 2001, ktorého predmetom sú legislatívne úlohy vyplývajúce zo schválenia poslednej novely Ústavy SR (ústavný zákon č. 90/2001 Z.z.). Návrh zákona schválila vláda na svojom zasadnutí 26.9.2001 (uznesenie vlády č. 899). Vládny návrh zákona bol následne predložený na rokovanie Národnej rady SR.
	Po prerokovaní vládneho návrhu zákona vo výboroch Národnej rady SR vzal minister spravodlivosti vládny návrh zákona späť pred hlasovaním v druhom čítaní v zmysle § 95 zákona NR SR č. 350/1996 Z.z. o rokovacom poriadku Národnej rady Slovenskej republiky.
	Z tohto dôvodu sa návrh zákona predkladá opätovne na rokovanie vlády SR v znení, v ktorom bol pôvodne schválený vládou uznesením č. 899 z 26.9.2001, pričom sú v návrhu uskutočnené zmeny, ktoré predkladateľ akceptoval zo Spoločnej správy výborov Národnej rady SR, a to
- v bode 7 (§ 3 ods. 3) sa za slová „v Zbierke zákonov“ vložili slová „bezodkladne po jej odovzdaní na uverejnenie (§ 10 ods. 3)“ – bod 2 spoločnej správy,
- v bode 10 (§ 4 ods. 4) sa slová „neodovzdá na uverejnenie úplné znenie rozhodnutia“ nahradili slovami „nevyhlási úplné znenie rozhodnutia“ (bod 3 spoločnej správy),
- v bode 14 (§ 6 ods. 2) sa na konci slová „neodovzdá na uverejnenie úplné znenie medzinárodnej zmluvy“ nahradili slovami „nevyhlási úplné znenie medzinárodnej zmluvy“ (bod 4 spoločnej správy),
- v bode 15 (§ 6 ods. 3) sa za slová „pre Slovenskú republiku“ vložili slová „vyhlásenie výhrady k medzinárodnej zmluve“ (bod 5 spoločnej správy).
	Zároveň sa mení aj neaktuálne ustanovenie účinnosti zákona.